Samansett tekst

Samansette/multimodale tekstar er sette saman av ulike element som t.d. tekst, skrift i ulike fontar og storleikar, bilde, video, grafisk utforming, lyd, fargar, musikk og interaktive funksjonar. Det er ikkje sikkert at alle desse finst i same samansette tekst, men nokre av dei er med. Dei ulike uttrykka skal fungere saman som ein heilskap.

Innleiande oppgåver:

1. Skaff deg eit overblikk over utstillinga først, og lag deg eit inntrykk av kva ho handlar om. Diskuter deretter med læringspartnaren din kva dokker legg merke til.
2. Finn ut kva ulike element (tekst, bilde, lyd…) som blir brukte i Ungt språkengasjement. Kva element legg du først merke til? Kva type element er dominerande i utstillinga?
3. Kven er avsendar, og kva er formålet med utstillinga?
4. Kven er mottakarar for utstillinga? Grunngje svaret.

Teksten:

1. Er teksten informativ, ekspressiv eller appellativ? (etos, patos, logos)
2. Argumenterer teksten? I så fall; er det open eller skjult argumentasjon?
3. Kva ord blir brukt i teksten? Er det nøytrale ord, eller er orda positivt eller negativt ladde? Er det ord du ikkje forstår?
4. Korleis vil du skildre stilnivået i teksten? Er det kvardagsspråk, ungdommeleg slang, høgtidsspråk, ekspertspråk eller andre uttrykksformer?
5. Blir det brukt språklege bilde? Metaforar, samanlikningar, kontrastar, gjentakingar m.m.

Det visuelle:

1. For kvart tiår er det eit fotografi der skrivebordet og veggen bak er den same. Nokre andre element går også igjen, som korktavla, kalenderen, lampa og skrivereiskapen. Men kva endrar seg? Kva ønskjer dei som har laga utstillinga, å få fram?
2. Overskriftene for kvart tiår er også ulike. Kva funksjon har det?
3. Korleis fungerer tekst og bilde saman?
4. Sjå på fargebruken på dei ulike bilda. Kva verknad har bruken av fargar/svart-kvitt?
5. Vel eit klistremerke, eit flygeblad eller ein plakat, og beskriv nærare korleis det er sett saman av tekst, bilde, fargar m.m. I kva samanheng blei det du har valt, brukt?
6. Bilde av Ivar Aasen har blitt brukt som symbol i mange samanhengar, mellom anna på eit russekort. Kva er formålet med dette?

Vurdering:

1. Kva likte du best med denne utstillinga? Var det noko du ikkje likte? Grunngje svaret ditt.
2. Korleis synest du den digitale utstillinga fungerer? Er formidlinga slik at bodskapen når fram til mottakarane?
3. Kva er fordelane og ulempene ved å sjå ei digital utstilling samanlikna med å sjå ei fysisk utstilling?